**Филозофском факултету у Нишу**

**Предмет**:

Рецензија рукописа *Политичке странке и увођење парламентаризма у Србији од 1881. до 1903. године*, аутора др Мирослава Пешића

***Рецензија***

Одлуком Наставно-научног већа Филозофског факултета у Нишу од 25. новембра 2015. године именован сам за рецензента монографије *Политичке странке и увођење парламентаризма у Србији од 1881. до 1903. године,* аутора др Мирослава Пешића. Рукопис сам прочитао и имам част да поднесем своје мишљење.

Упркос чињеници да је тема политичке, страначке и парламентарне прошлости Србије у 19. веку заузимала значајно место у националној историографији, што уосталом аутор истиче у предговору, Пешић је успео да на научан, прегледан и информативан начин представи политичку историју Србије од 1881. до 1903. године. Инфорамтивност је прва значајна вредност рукописа на коју бих указао. Имена свих релевантних политичких чинилаца у Србији у другој половини 19. века (чланови влада, страначки прваци, скупштински функционери, чланови разних уставних одбора итд), као и имена среских и месних страначких првака, кандидата за народне посланике нашли су своје место у овој књизи, због чега не завидим будућем састављачу регистра књиге. Осим информативности, као другу вредност рукописа истакао бих добру изворну основу на шта нас упућује *Списак извора и литературе* (стр. 279-292). Наиме, аутор је користио бројне монографске публикације, расправе, чланке, али што је важније необјављену архивску грађу (Архив Србије, Архив САНУ и Народна библиотека Србије), објављене изворе (зборници закона и уредаба, стенографске белешке Народних скупштина, збирке докумената) и бројне мемоаре и преписку савременика, учесника збивања. Значајан део рукописа, односно прво поглавље, *Увођење представниочког система у Србији* (стр. 4-87) је својеврсна предисторија паралментаризма у Србији, у којем аутор разматра политичке процесе у Кнежевини Србији од 1858. године до 1881. године, анализира идеолошке и политичке програме политичких групација које се јављају у том раздобољу (светоандрејски либерали, „дукатовци“, омладина, ристићеви либерали и конзервативци), те законске и уставне концепте уређења Србије. Два средишња поглавља рукописа су *Уставна и парламентарна борба у Србији осамедесетих година 19. века* (стр.87-166) и *Парламнетарна владавина и њено кратко трајање* 1889-1894 (стр. 167-212) у којем је хронолошки представљено оснивање политичких странака 1881. године, страначки програми и статути,устројство странака, страначки сукоби, улога Двора у политичким процесима, рад на доношењу Устава из 1888. и увођење парламентаризма. У излагању аутор доследно хронолошки описује политичке догађаје, с мањим тематским дискурсима, што рукопис чини прегледним, али на појединим местима и једноличним за читање. Да би текст посао динамичнији, предлажем да аутор имена чланова влада о којима пише, а влада у Србији у другој половини 19. века било је много, (нпр. стр. 44,46,51, 53, 87 итд.) премести у напомене. Такође, бројна имена чланова разних одобра, скупштинске часнике, потребно је зарад растерећења основног текста ставити у напомене. Тиме ће рукопис постати читљивији и при томе неће изгубити на информативности. У потпоглављу *Основни погледи политичких странака на уставно питање 1882/83. године* нужно је у основном тексту скратити нпр. Уставни нацрт Напредне странке (стр. 118-121), односно да основне тезе тог нацрта остану у тексту, а појединости у напоменама.

Ауторове оцене о политичким процесима и личностима су, одмерене, коректне и уважавају постојећа историографска достигнућа. Једина примедба с тим у вези је ауторов став да је Светоандрејском скупштином 1858. започет „српски грађански препород“ коју понавља на више места (стр. 1, 7, 273). Аутор не објашњава шта под грађански препородом подразумева. Да ли то што је донет закон о Народној скупштини 1858. и који је убрзо промењен или што су се грубо профилисале политичке групације либерала и конзервативаца, које су, опет, у потпуности зависиле од кнеза Милоша и кнеза Михаила? Аутор би требало да јасније и опшрније елаборира ту оцену, или у супротном, да је преформулише сведенијим исказом.

Изнете примедбе, у сваком случају, никако не умањују ауторов труд, марљивост и напор да савлада огромну литературу и изворе и да као савремни историчар млађе генерације изнесе своје виђење политичких процеса у Србији у другој половини 19. века.

Стога сам слободан да Филозофском факултету у Нишу предложим штампање дела *Политичке странке и увођење парламентаризма у Србији од 1881. до 1903. године,* аутора др Мирослава Пешића.

У Београду,

1. фебурара 2016. др Радомир Поповић

виши научни сарадник

Историјски институт Београд